Ministar za pravosuđe Nikola Selaković rekao je, na pitanje Insajder.net, da mu nije poznato da je Vladi ikada iko uputio zahtev za skidanje oznaka tajnosti sa radnog materijala za izradu Izveštaja Koraćeve komisije, koja je ispitivala sistem obezbeđenja ubijenog premijera Srbije Zorana Đinđića. Insajder već osam godina vodi sudski spor, tokom kojeg smo tužili dve vlade jer uporno odbijaju da skinu oznaku tajnosti sa ovih dokumenata.

"Nije mi poznato, da je ovoj vladi, vladi Aleksandra Vučića, ikada iko uputio takav zahtev. Meni nije poznato, što ne znači da nije podnet. Ne mogu da se izjasnim o stvari koja mi nije poznata. Da sam za to da se razotkrije svaka pozadina, i lično i sa funkcije koju obavljam, svaka pozadina ubistva predsednika Vlade, u ovom slučaju Zorana Đinđića, svakako da to ima moju podršku", kazao je Selaković na konferenciji za novinare odgovarajući na pitanje Insajder.net.

U dokumentima na osnovu kojih je sačinjen izveštaj, u javnosti poznat kao Izveštaj Koraćeve komisije, kriju se odgovori na brojna važna pitanja o svim propustima MUP-a i BIA, a koji su doveli do ubistva premijera Srbije Zorana Đinđića. Sva ta dokumentacija i dalje nosi oznaku "državna tajna" i pored toga što je sudski proces za ubistvo završen još 2007, pravnosnažno 2009. Zbog toga su novinari Insajdera tužili Vladu Srbije. Taj postupak i dalje je u toku.

Selaković je dodao da postoji Zakon o zaštiti tajnosti podataka koji propisuje kako se određeni podaci otkrivaju ili štite i da tu proceduru treba poštovati.



Prema svim saznanjima do kojih smo došli tokom višegodišnjeg istraživanja, ova dokumentacija može da rasvetli mnogo detalja oko problema s obezbeđenjem premijera i organizacijom, odnosno neorganizacijom, u strukturama MUP-a.

U dokumentaciji se, prema našim saznanjima, nalaze podaci o neuspešnoj borbi s organizovanim kriminalom i pojedincima iz institucija koji su radili za mafiju.

Dokumenti o propustima MUP i BIA godinama “pod ključem”

Nakon ubistva premijera Srbije formirala je komisiju koja je trebalo da izradi Izveštaj o uređenju, organizovanju i funkcionisanju sistema obezbeđenja predsednika Vlade Republike Srbije Zorana Đinđića. Ovu Komisiju je vodio tadašnji potpredsednik Vlade Žarko Korać, a radila je od početka juna do početka avgusta 2003. Nakon toga objavljen je Izveštaj komisije.

U onome što je javnost videla bili su samo zaključci. Detalji iz istrage stavljeni su pod oznaku "državna tajna", kako je objašnjeno, zbog zaštite lica koja su pomogla Komisiji u radu, odnosno zbog toga što je akcija Sablja još bila u toku, a Milorad Ulemek i brojni pripadnici Zemunskog klana u bekstvu.

Posle završenog suđenja za ubistvo premijera Srbije Zorana Đinđića, kada su organizatorima i izvršiocima ubistva izrečene višegodišnje zatvorske kazne, novinari redakcije Insajder su prvi put zatražili, po Zakonu o dostupnosti informacija od javnog značaja, pristup ovim dokumentima.

Dve vlade Srbije odbile su zahtev Insajdera da skinu oznaku tajnosti sa dokumenata. Prvu Vladu vodio je Mirko Cvetković, drugu Vladu predvodi Aleksandar Vučić.

Dve tužbe Insajdera protiv Vlade Srbije, prvi put kada je na njenom čelu bio Mirko Cvetković i drugi put kad je na njenom čelu Aleksandar Vučić, dve odluke Upravnog suda i odluka Ustavnog suda koji je objavio mišljenje, po kom se na osnovu evropske prakse sugeriše skidanje oznake tajnosti sa dokumenata koji se čuvaju u vladi od 2003, u najkraćem je opis spora koji Insajder vodi protiv Vlade Srbije već osam godina.

Vlada Aleksandra Vučića odbila je zahtev Insajdera, uz obrazloženje da je zahtev za dobijanje ovih informacija "znatiželja" novinara.

Postavlja se pitanje zašto Vlada Srbije tumači zahtev za uvid u dokumenta i zapisnike sa saslušanja kao "znatiželju", posebno kada se radi o jednoj od najvažnijih tema za javnost, a to je ubistvo premijera.

Protiv ovog rešenja Insajder je ponovo podneo tužbu Upravnom sudu.